АҞӘА, нанҳәа 7 – Sputnik, Бадраҟ Аҩӡба. Ажурнал "Абхазский берег" аҭыжьра иалагеит сынтәа инаркны, ҳәа лҳәеит Наталиа Милованова.
"Сара сзы ари ажурнал аполиграфиатә литература иаобиект ҿыцуп", — лҳәеит лара.
Лара лажәақәа рыла макьаназы актәи аномер ауп иҭыҵхьо.
"Иазыԥхьагәаҭоуп ажурнал шықәсык аҩныҵҟа ҩынтә иҭыҵларц. Сынтәа актәи аномер ауп иҭыҵыз", — лҳәоит Милованова.
Ажурнал аҭыжьра аидеиа Наталиа Милованова илызцәырҵит хәышықәса раԥхьа.
"Аха аамҭа сымамызт, насгьы исыдгылоз дсымамызт. Сынтәа еицырдыруа ажурналист Надежда Венедиктова илыбзоуроуп сыгәҭакы анагӡара. Лара лоуп редактор хадасгьы иҟоу", — лҳәоит Милованова.
Наталиа Милованова лажәақәа рыла ажурнал аԥсуа ԥсҭазаара иазкуп.
"Иараҟны иаҳкьыԥхьлоит аҭоурых, аетнографиа, аԥсабара, архивтә материалқәа", — лҳәоит лара.
Номерцыԥхьаӡа аҟәшақәа хаз-хазхоит, ҳәа еиҭалҳәоит аҭыжьҩы.
"Ажурнал аҿы аҭоурыхдырыҩцәа, агеографцәа, аҭҵааҩцәа русумҭақәа ркьыԥхьуа иҟалоит", — лҳәеит лара.
Наталиа Милованова иара убасгьы иҭлыжьхьеит афотоальбом "Полет над Абхазией", "Легенды Абхазии", афотоальбом "Христианские храмы Абхазии", ашәҟәы "Абхазия. Апсны", ашәҟәы "Абхазия христианская".